Polisie moet selfbeheersing toepas tydens betogings, sê SancoArgieffoto Die Suid-Afrikaanse burgerlike organisasie Sanco het ŉ beroep op die polisie gedoen om selfbeheersing te toon tydens gemeenskapsbetogings. Dit volg ná twee tieners van Mpumalanga glo deur polisiebeamptes doodgeskiet is tydens ŉ betoging teen beweerde korrupsie in die Lekwa-munisipaliteit. Jabu Mahlangu, woordvoerder van Sanco, het gesê lewensverlies en die verwoesting van privaat en staatseiendom moet nie plaasvind wanneer gemeenskappe hul grondwetlike reg uitoefen om beter dienslewering of aanspreeklikheid te eis nie. “Kragtens die nasionale opdrag vir openbare orde-polisiëring, word daar van die polisie vereis om die hoogste graad van verdraagsaamheid te toon tydens gemeenskapsbetogings. “In hierdie geval moet die onafhanklike polisieondersoek-direktoraat (Opod) ondersoek instel na die omstandighede van die skietery, insluitend die optrede van die polisiebeampte wat die 16-jarige Tshepo Dube en ŉ 14-jarige seun geskiet het. Die bevelvoerder van die operasie moet ook aanspreeklik gehou word,” het hy bygevoeg. Die nasionale opdrag nasionale opdrag vir openbare orde-polisiëring beveel ŉ voorgeskrewe proses van “voortgesette onderhandeling, vertrouensbou en konflikoplossing” voor terwyl die groep “bestuur” word. “Die voorskrif is in lyn met die gemeenskapspolisiëringsbenadering wat deur die demokratiese staat aanvaar word om die kultuur van menseregte te bevorder,” het Mahlangu gesê.